মাইক গ্যাটিং
মাইকেল মাইক উইলিয়াম গ্যাটিং, ওবিই (ইংরেজি: Mike Gatting; জন্ম: ৬ জুন, ১৯৫৭) লন্ডনের কিংসবারিতে জন্মগ্রহণকারী ইংল্যান্ডের সাবেক প্রথিতযশা আন্তর্জাতিক ক্রিকেটার। ১৯৭৭ থেকে ১৯৯৫ সাল পর্যন্ত ইংল্যান্ড ক্রিকেট দলের প্রতিনিধিত্ব করেন। ১৯৮৬ থেকে ১৯৮৮ মেয়াদকালে ইংল্যান্ডের টেস্ট দলে নেতৃত্ব দেন। প্রথম-শ্রেণীর ক্রিকেটে মিডলসেক্সের পক্ষে ১৯৭৫ থেকে ১৯৯৮ সাল পর্যন্ত খেলেন ও ১৯৮৩ থেকে ১৯৯৭ পর্যন্ত অধিনায়কের দায়িত্ব পালন করেন। এছাড়াও তিনি ১৯৯০ সালে দক্ষিণ আফ্রিকায় বিদ্রোহী দলের সফরে দলনেতার ভূমিকায় অবতীর্ণ হয়েছিলেন। বর্তমানে তিনি ইসিবি’র ক্রিকেট অংশীদার বিভাগে পরিচালকের দায়িত্ব পালন করছেন। এছাড়াও মেরিলেবোন ক্রিকেট ক্লাবের প্রেসিডেন্ট হিসেবে ছিলেন মাইক গ্যাটিং।